Document ID: 32015D0421

EUROPA-PARLAMENTETS OG RÅDETS AFGØRELSE (EU) 2015/421
af 17. december 2014
om anvendelse af fleksibilitetsinstrumentet
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde,
under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning (1), særlig punkt 12,
under henvisning til forslag fra Europa-Kommissionen, og
ud fra følgende betragtninger:
(1)
Artikel 11 i Rådets forordning (EU, Euratom) nr. 1311/2013 (2) gør det muligt at anvende fleksibilitetsinstrumentet inden for det årlige loft på 471 mio. EUR (2011-priser) for at muliggøre finansiering af nøje fastlagte udgifter, som ikke kan finansieres inden for de disponible lofter for et eller flere udgiftsområder,
(2)
Efter en undersøgelse af alle muligheder for at omfordele bevillingerne under underudgiftsområde 1b har det vist sig nødvendigt at gøre brug af fleksibilitetsinstrumentet for at supplere de midler, der er opført på Den Europæiske Unions almindelige budget for regnskabsåret 2015, ud over loftet for udgiftsområde 1b, til finansiering af de cypriotiske strukturfondprogrammer, nemlig 83 285 595 EUR, med henblik på at yde en supplerende tildeling fra strukturfondene til Cypern i 2015 på i alt 100 000 000 EUR,
(3)
Europa-Parlamentet og Rådet har allerede i regnskabsåret 2014 anvendt fleksibilitetsinstrumentet ved afgørelse af 20. november 2013 med henblik på finansiering af de cypriotiske strukturfondprogrammer med et beløb på 89 330 000 EUR udelukkende i form af forpligtelsesbevillinger,
(4)
Eftersom fleksibilitetsinstrumentet er af supplerende karakter, er det nødvendigt at tilvejebringe yderligere betalingsbevillinger til at dække de yderligere forpligtelsesbevillinger til Cypern for regnskabsårene 2014 og 2015 på baggrund af den forventede betalingsprofil, der anslås til 11,3 mio. EUR i 2015, 45,7 mio. EUR i 2016, 75,4 mio. EUR i 2017 og 40,2 mio. EUR i 2018. De årlige beløb for hvert år i perioden 2015-2018 skal bekræftes i hvert enkelt budgetforslag, som Kommissionen præsenterer i perioden -
VEDTAGET DENNE AFGØRELSE:
Artikel 1
For Den Europæiske Unions almindelige budget for regnskabsåret 2015 tages fleksibilitetsinstrumentet i anvendelse med henblik på tilvejebringelse af forpligtelsesbevillinger på 83 285 595 EUR under underudgiftsområde 1b.
Beløbet anvendes til at supplere finansieringen af de cypriotiske strukturfondsprogrammer under underudgiftsområde 1b.
Betalingerne i forbindelse med finansieringen af de cypriotiske strukturfonde ved hjælp af fleksibilitetsinstrumentet i 2014 og 2015 beløber sig til 172 600 000 EUR i perioden 2015-2018. Det præcise beløb angives i det budgetforslag, som Kommissionen præsenterer for det pågældende år.
Artikel 2
Denne afgørelse offentliggøres i Den Europæiske Unions Tidende.
Udfærdiget i Strasbourg, den 17. december 2014.

Labels: 2
15
18